ПРЕДЛОГ ЗАКОНА

О ИЗМЕНАМА И ДОПУНИ ЗАКОНА

О РЕГУЛИСАЊУ ЈАВНОГ ДУГА РЕПУБЛИКЕ СРБИЈЕ ПО ОСНОВУ НЕИСПЛАЋЕНЕ ДЕВИЗНЕ ШТЕДЊЕ ГРАЂАНА ПОЛОЖЕНЕ КОД БАНАКА ЧИЈЕ ЈЕ СЕДИШТЕ НА ТЕРИТОРИЈИ РЕПУБЛИКЕ СРБИЈЕ И ЊИХОВИМ ФИЛИЈАЛАМА НА ТЕРИТОРИЈАМА БИВШИХ РЕПУБЛИКА СФРЈ

Члан 1.

У Закону о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ („Службени гласник РС”, бр. 108/16 и 113/17), у члану 5. речи: „десет једнаких полугодишњих рата” замењују се речима: „осам једнаких полугодишњих рата” и речи: „31. августа и 28. фебруара, почев од 31. августа 2019. године и закључно са 29. фебруаром 2024. године” замењују се речима: „28. фебруара и 31. августа, почев од 28. фебруара 2020. године и закључно са 31. августом 2023. године”.

Члан 2.

У члану 14. додаје се став 3, који гласи:

„У случају да је поступак стечаја или ликвидације над банком код које је положена девизна штедња окончан, на захтев Управе, Агенција за осигурање депозита доставља расположиве податке о девизним штедним улозима код ових банака, на основу документације из Централне архиве Агенције.”.

Члан 3.

У члану 16. став 1. мења се и гласи:

„О утврђивању права на исплату девизне штедње Управа одлучује најкасније до 23. децембра 2019. године.”.

Члан 4.

У члану 17. став 3. речи: „става 1.” замењују се речима: „става 2.”.

Члан 5.

Овај закон ступа на снагу наредног дана од дана објављивања у „Службеном гласнику Републике Србије”.

О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 6. Устава Републике Србије, којом је прописано да Република Србија, између осталог, уређује и обезбеђује банкарски и девизни систем.

II. РАЗЛОЗИ ЗА ДОНОШЕЊЕ ЗАКОНА

Овим законом врше се измене и допуна Закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ („Службени гласник РС”, бр 108/16 и 113/17 - у даљем тексту: Закон) који је донет у извршавању обавеза Републике Србије у складу са пресудом Европског суда за људска права у предмету Алишић и други против Босне и Херцеговине, Хрватске, Србије, Словеније и Бивше Југословенске Републике Македоније. Изменама Закона продужава се рок за одлучивање Управе за јавни дуг по пријавама потраживања, смањује се број полугодишњих рата са десет на осам и помера почетак исплате за шест месеци.

Померање рокова је последица немогућност да штедише прибаве документацију од надлежних институција у бившим републикама  до 23. јуна 2019. године и стекну право на исплату старе девизне штедње. На већину пристиглих пријава, Министарство финансија - Управа за јавни дуг је од штедиша затражила допуну документације која неблаговремено стиже и скраћује рок Управи за јавни дуг да процесуира предмет и утврди стање дуга.

У процесу верификације девизне штедње, Министарство финансија и Управа за јавни дуг су се сусрели са бројним проблемима, везаним за прибављање потребних доказа прописаних Законом и правилно утврђење стања ствари. Највећи проблем је везан за издавање потврда надлежних органа бивших република СФРЈ о томе да девизни штедиша није остварио своја право по основу девизне штедње, будући да су у неким од бивших република СФРЈ штедише могле да остваре своје право по основу девизне штедње. Са издавањем поменутих потврда Република Хрватска је започела тек у децембру 2018. године. У Федерацији БиХ су надлежни органи у протеклом периоду издавали поменуте потврде, међутим како је Управа за јавни дуг контролом документације утврдила да исте нису валидне, јер не садрже податке који су релевантни за поступање у складу са Законом, тек у априлу 2019. године је са Министарством финансија Федерације БиХ договорено да је утврђивање чињенице о томе да ли је таква штедња делимично или у потпуности искоришћена у процесу приватизације у БиХ, односно Федерацији БиХ, могуће на основу Извода са Јединственог рачуна грађана који издаје Агенција за приватизацију у Федерацији БиХ. То даље значи да се највећи број предмета налази још увек у фази комплетирања документације, будући да тек сад штедише могу да доставе сву потребну документацију. С обзиром да Управа за јавни дуг до 23. јуна 2019. године треба да достави штедишама сва решења, а да не располаже свим потребним подацима, процена је да је продужетак рока за шест месеци неопходан како би се ризик грешке приликом одлучивања свео на минимум и репутациони ризик Републике Србије заштитио.

Имајући у виду продужење рока за утврђивање права на исплату девизне штедње, мењају се рокови за наплату обвезница, на тај начин што се одлаже почетак рока исплате обвезница, с тим да Република Србија ради ефикасности у спровођењу пресуде Европског суда за људска права предлаже смањење броја полугодишњих рата са десет на осам.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. Предлога закона мењају се рокови за наплату обвезница, утврђени у члану 5. Закона, и то тако што се одлаже почетак рока исплате обвезница. Истовремено се врши смањење укупног броја полугодишњих рата са десет на осам рата.

Чланом 2. Предлога закона извршена је допуна члана 14. Закона, како би се регулисало издавање потврда за банке код којих је положена девизна штедња, над којима поступак стечаја или ликвидације окончан.

Чланом 3. Предлога закона извршена је измена члана 16. Закона, тако да се прописан рок за одлучивање Управе за јавни дуг по поднетим пријавама потраживања продужава до 23. децембра 2019. године. Имајући у виду обимност и сложеност документације која се доставља уз пријаву и прописане рокове у поступку утврђивања права на исплату девизне штедње (рок од 30 дана који имају штедише за комплетирање документације, рок од 30 дана од пријема захтева Управе, који имају банке за доставу расположивих података о улозима), процена је да рок одлучивања треба продужити како је предложено.

Чланом 4. Предлога закона извршена је правнотехничка измена у члану 17. став 3. Закона, ради усаглашавања са постојећим ставовима (позивање на став 2. овог члана уместо на став 1).

Чланом 5. Предлога закона прописано је ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђена су средства Законом о буџету Републике Србије за 2019. годину („Службени гласник РС”, број 95/18) у оквиру Раздела 16 - Министарство финансија, Глава 16.7 - Управа за јавни дуг, Програм 2201 - Управљање јавним дугом, функција 110 - Извршни и законодавни органи, финансијски и фискални послови и спољни послови, Програмска активност 0005 - Администрација и управљање, апропријација економска класификација 423 - Услуге по уговору, у износу од 11.500.000 динара и 426 - Материјал, у износу од 1.000.000 динара.

Средства потребна за спровођење овог закона у наредним годинама обезбедиће се у складу са билансним могућностима буџета Републике Србије и у оквиру утврђених лимита Министарства финансија - Управе за јавни дуг.

V. РАЗЛОЗИ ЗБОГ КОЈИХ СЕ ПРЕДЛАЖЕ ДА ЗАКОН СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕˮ

Предлаже се да овај закон ступи на снагу наредног дана од дана објављивања у „Службеном гласнику Републике Србијеˮ будући да за то постоје нарочито оправдани разлози који се огледају у неопходности да се омогући примена прописа у најкраћем року, посебно због тога што је Комитет министара Савета Европе врши надзор над мерама које Република Србија предузима у циљу извршења важећег закона.

VI. ПРЕГЛЕД ОДРЕДАБА ЗАКОНА О РЕГУЛИСАЊУ ЈАВНОГ ДУГА РЕПУБЛИКЕ СРБИЈЕ ПО ОСНОВУ НЕИСПЛАЋЕНЕ ДЕВИЗНЕ ШТЕДЊЕ ГРАЂАНА ПОЛОЖЕНЕ КОД БАНАКА ЧИЈЕ ЈЕ СЕДИШТЕ НА ТЕРИТОРИЈИ РЕПУБЛИКЕ СРБИЈЕ И ЊИХОВИМ ФИЛИЈАЛАМА НА ТЕРИТОРИЈАМА БИВШИХ РЕПУБЛИКА СФРЈ КОЈЕ СЕ МЕЊАЈУ, ОДНОСНО ДОПУЊУЈЕ

Члан 5.

Обавезе према лицима којима се по одредбама овог закона призна право на исплату девизне штедње из члана 1. овог закона или њиховим наследницима (у даљем тексту: девизне штедише) извршавају се у ~~десет једнаких полугодишњих рата~~ ОСАМ ЈЕДНАКИХ ПОЛУГОДИШЊИХ РАТА које доспевају сваког ~~31. августа и 28. фебруара, почев од 31. августа 2019. године и закључно са 29. фебруаром 2024. године~~ 28. ФЕБРУАРА И 31. АВГУСТА, ПОЧЕВ ОД 28. ФЕБРУАРА 2020. ГОДИНЕ И ЗАКЉУЧНО СА 31. АВГУСТОМ 2023. ГОДИНЕ.

Члан 14.

У поступку утврђивања права на исплату девизне штедње Управа, односно Комисија може предузети додатне активности ради провере тачности података и документације која је достављена уз пријаву потраживања.

Банке код којих је положена девизна штедња, односно њихови правни следбеници, као и банке које су у складу с прописима преузеле послове у вези са исплатом девизне штедње положене код банака над којима је покренут поступак стечаја или ликвидације, а код којих се воде девизни штедни улози, у смислу овог закона, дужне су да, на захтев Управе, доставе расположиве податке о тим улозима.

У СЛУЧАЈУ ДА ЈЕ ПОСТУПАК СТЕЧАЈА ИЛИ ЛИКВИДАЦИЈЕ НАД БАНКОМ КОД КОЈЕ ЈЕ ПОЛОЖЕНА ДЕВИЗНА ШТЕДЊА ОКОНЧАН, НА ЗАХТЕВ УПРАВЕ, АГЕНЦИЈА ЗА ОСИГУРАЊЕ ДЕПОЗИТА ДОСТАВЉА РАСПОЛОЖИВЕ ПОДАТКЕ О ДЕВИЗНИМ ШТЕДНИМ УЛОЗИМА КОД ОВИХ БАНАКА, НА ОСНОВУ ДОКУМЕНТАЦИЈЕ ИЗ ЦЕНТРАЛНЕ АРХИВЕ АГЕНЦИЈЕ.

Члан 16.

~~О утврђивању права на исплату девизне штедње Управа одлучује најкасније у року од 120 дана од истека рока из члана 11. став 1. овог закона~~.

О УТВРЂИВАЊУ ПРАВА НА ИСПЛАТУ ДЕВИЗНЕ ШТЕДЊЕ УПРАВА ОДЛУЧУЈЕ НАЈКАСНИЈЕ ДО 23. ДЕЦЕМБРА 2019. ГОДИНЕ

Управа одбацује пријаву потраживања ако уз пријаву или накнадно није поднета комплетна документација, ако je пријава неблаговремена или је пријаву поднело неовлашћено лице, као и у другим случајевима прописаним законом.

Управа одбија пријаву потраживањa ако нису испуњени прописани услови за признавање права по основу девизне штедње прописане овим законом.

Акт Управе донет по пријави доставља се девизном штедиши и државном правобраниоцу.

Против акта Управе није допуштена жалба, али се може водити управни спор.

У име Републике Србије управни спор покреће државно правобранилаштво.

На поступак утврђивања права на исплату девизне штедње сходно се примењују одредбе закона којим се уређује општи управни поступак, ако овим законом није друкчије уређено.

Члан 17.

По правоснажности решења из члана 15. овог закона, Управа ће поништити оригинал штедне књижице.

На основу правоснажног решења из члана 15. овог закона, банке код којих је положена девизна штедња, односно њихови правни следбеници, као и банке које су у складу с прописима преузеле послове у вези са исплатом девизне штедње положене код банака над којима је покренут поступак стечаја или ликвидације, уз присуство девизног штедише или лица које поседује за то оверено пуномоћје девизног штедише, и стављања на увид поништене штедне књижице, или потврде Управе да је то решење донето на основу одлуке суда из члана 13. ст. 3. и 4. овог закона (у случају кад Управи није приложен оригинал штедне књижице) отварају за девизног штедишу власнички рачун хартија од вредности у Централном регистру.

Истовремено са отварањем власничког рачуна из ~~става 1~~. СТАВА 2. овог члана, банке девизном штедиши отварају наменски девизни рачун на који се, у роковима доспећа, преносе средства у висини доспеле рате.

САМОСТАЛНА ОДРЕДБА ЗАКОНА О ИЗМЕНАМА И ДОПУНИ

\*\*\*

ЧЛАН 5.

ОВАЈ ЗАКОН СТУПА НА СНАГУ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.

**ИЗЈАВА О УСКЛАЂЕНОСТИ ПРЕДЛОГА ЗАКОНА О ИЗМЕНАМА И ДОПУНИ ЗАКОНА О РЕГУЛИСАЊУ ЈАВНОГ ДУГА РЕПУБЛИКЕ СРБИЈЕ ПО ОСНОВУ НЕИСПЛАЋЕНЕ ДЕВИЗНЕ ШТЕДЊЕ ГРАЂАНА ПОЛОЖЕНЕ КОД БАНАКА ЧИЈЕ ЈЕ СЕДИШТЕ НА ТЕРИТОРИЈИ РЕПУБЛИКЕ СРБИЈЕ И ЊИХОВИМ ФИЛИЈАЛАМА НА ТЕРИТОРИЈАМА БИВШИХ РЕПУБЛИКА СФРЈ**

**СА ПРОПИСИМА ЕВРОПСКЕ УНИЈЕ**

**1. Овлашћени предлагач -** Влада

**Обрађивач:** Министарство финансија

**2. Назив прописа**

ПРЕДЛОГ ЗАКОНА О ИЗМЕНАМА И ДОПУНИ ЗАКОНА О РЕГУЛИСАЊУ ЈАВНОГ ДУГА РЕПУБЛИКЕ СРБИЈЕ ПО ОСНОВУ НЕИСПЛАЋЕНЕ ДЕВИЗНЕ ШТЕДЊЕ ГРАЂАНА ПОЛОЖЕНЕ КОД БАНАКА ЧИЈЕ ЈЕ СЕДИШТЕ НА ТЕРИТОРИЈИ РЕПУБЛИКЕ СРБИЈЕ И ЊИХОВИМ ФИЛИЈАЛАМА НА ТЕРИТОРИЈАМА БИВШИХ РЕПУБЛИКА СФРЈ

**3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):**

**а) Одредба Споразума која се односе на нормативну садржину прописа,**

Oдредбa члана 63. Споразума

**б) Прелазни рок за усклађивање законодавства према одредбама Споразума,**

-

**в) Оцена испуњености обавезе које произлазе из наведене одредбе Споразума,**

Обавеза у потпуности испуњена

**г) Разлози за делимично испуњавање, односно неиспуњавање обавеза које произлазе из наведене одредбе Споразума,**

-

**д) Веза са Националним програмом за усвајање правних тековина Европске уније.**

Не постоји веза са Националним програмом за усвајање правних тековина Европске уније

**4. Усклађеност прописа са прописима Европске уније:**

**а) Навођење одредби примарних извора права Европске уније и оцене усклађености са њима,**

Не постоје одредбе примарних извора права ЕУ

**б) Навођење секундарних извора права Европске уније и оцене усклађености са њима,**

Не постоје секундарни извори права ЕУ

**в) Навођење осталих извора права Европске уније и усклађеност са њима,**

Не постоје остали извори права ЕУ

**г) Разлози за делимичну усклађеност, односно неусклађеност,**

Не постоје наведени разлози

**д) Рок у којем је предвиђено постизање потпуне усклађености прописа са прописима Европске уније.**

Није потребан рок за усклађивање

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).**

Не постоје прописи ЕУ са којима је потребно обезбедити усклађеност

**6. Да ли су претходно наведени извори права Европске уније преведени на српски језик?**

Не постоји наведени извори права ЕУ

**7. Да ли је пропис преведен на неки службени језик Европске уније?**

НЕ

**8. Сарадња са Европском унијом и учешће консултаната у изради прописа и њихово мишљење о усклађености?**

Полазећи од нормативног садржаја предметног закона, није потребно обавити консултације са Европском комисијом и другим стручним телима Европске уније.